作者:黃機
標題:乳燕飛・賀新郎
內容:興潑元同宇。喚君來、浮君大白，為君起舞。滿袖斑斑功名淚，百歲風吹急雨。愁與恨、憑誰分付。醉裡狂歌空漫觸，且休歌、只倩琵琶訴。人不語，弦自語。詩成更將君自賦。渺樓頭、煙迷碧草，雲連芳樹。草樹那能知人意，悵望關河夢阻。有心事、箋天天許。繡帽輕裘真男子，政何須、紙上分今古。未辦得，賦歸去。